過吳明叟新居
作者：汪藻
朝代：宋

paragraphs: 誰開大屋沈沈者，門外垂楊拂車馬。
主人四十持節歸，高卧綠陰啼鳥下。
冥冥一徑傍花入，忽有清池照深夏。
魚吹落日知鏡凈，荷受微風看珠瀉。
夫君少有湖海氣，欲駟長鯨無地跨。
故將能事驚世人，坐向雲端差萬瓦。
稍培幽桂出窗底，時放青山來竹罅。
人言此興極不淺，天遣公忙那肯赦。
要須更作輞川圖，他日思歸聊對畫。